b'\n_START_ARTICLE_\nInkvizitor\n_START_SECTION_\nZgodba\n_START_PARAGRAPH_\n16. stoletje je zaznamovano z verskimi boji med protestanti in katoliki. Toma\xc5\xbe Hren je drugi sin Lenarta Hrena, premo\xc5\xbenega trgovca in gore\xc4\x8dega protestanta. V svojem domu je pogosto gostil osrednje osebe protestantskega gibanja. Sebastjan Krelj je Toma\xc5\xbea kot de\xc4\x8dka u\xc4\x8dil brati ter mu razlagal temelje protestantske vere. Po nepri\xc4\x8dakovani o\xc4\x8detovi smrti je skrb za Toma\xc5\xbea prevzel stric Ga\xc5\xa1per \xc5\xbditnik, pomemben katoli\xc5\xa1ki duhovnik na Dunaju. \xc5\xbdelel si je, da bi de\xc4\x8dek neko\xc4\x8d nadaljeval njegovo delo. Ker je Toma\xc5\xbe prihajal iz protestantske dru\xc5\xbeine, se je stricu pogosto upiral in si \xc5\xbeelel vrnitve domov. Po letih \xc5\xa1olanja v katoli\xc5\xa1kih ustanovah in nekaj hudih preizku\xc5\xa1njah se je odlo\xc4\x8dil, da bo ustregel stri\xc4\x8devi \xc5\xbeelji in postal katoli\xc5\xa1ki duhovnik, ki se bo zavzemal za obnovo katoli\xc5\xa1kega duha med slovenskim narodom. Zgodba se nadaljuje, ko je Toma\xc5\xbe pridigar v ljubljanski stolnici. Na tem mestu se ni dobro po\xc4\x8dutil, zlasti ker je kmalu pri\xc5\xa1el v spor s stolnim kapitljem. Postal je \xc5\xa1kofov zaupnik, nato dekan, pro\xc5\xa1t, pred smrtjo pa ga je \xc5\xa1kof izbral za svojega naslednika. \xc5\xa0e pred cerkveno potrditvijo je za\xc4\x8del s peganjanjem protestantov. Vdiral je v njihove hi\xc5\xa1e in jemal prepovedane knjige ter jih se\xc5\xbegal. Ohranil je samo Dalmatinovo Biblijo in dobil pape\xc5\xa1ko dovoljenje za njeno rabo. O\xc4\x8di\xc5\xa1\xc4\x8deval je cerkve in pokopali\xc5\xa1\xc4\x8da ter pridigal protestantom, ki naj bi se spreobrnili. V Ljubljani je hotel ustanoviti tiskarno, v kateri bi tiskali verske knjige v slovenskem jeziku. Uvedel je skupne korne molitve, duhovnikom ukazal, naj pri vsakem cerkvenem opravilu ljudstvo pou\xc4\x8dujejo v verskih resnicah ter naj me\xc5\xa1\xc4\x8dani molijo v nem\xc5\xa1kem, ljudstvo pa v slovenskem jeziku. Proti koncu svojega \xc5\xbeivljenja je dosegel \xc4\x8dast, da je postal cesarski namestnik. Umrl je zaradi starosti leta 1630 v Gornjem Gradu.\n_START_SECTION_\nKritike\n_START_PARAGRAPH_\n"Snov inkvizitorja - vi\xc5\xa1ek in zaton reformacijskega gibanja ter ponovna rekatolizacija de\xc5\xbeele, osebe, kot so Hren, Kralj, Dalmatin, velika in globoka duhovna, zlasti religiozna razgibanost ter socialna kontrastika - je ostala neizkori\xc5\xa1\xc4\x8dena. Pisateljica je izbrala za izhodi\xc5\xa1\xc4\x8de druga\xc4\x8den koncept, ki bi ga na kratko ozna\xc4\x8dili kot obnavljanje zgodovine ter o\xc5\xbeivljanje oziroma ustvarjanje nekaterih pomembnih in drugih zanimivih osebnosti. Dejanja in osebe se gibljejo in umirajo v okvirih dosedanjih zgodovinskih opredelitev. /.../ Iz tega izhodi\xc5\xa1\xc4\x8da nastalo knjigo je treba jemati kot sekundarni literarni pojav, saj stoji na enem koncu njegove namenskosti seznanjanje, na drugem pa razvedrilo, vendar ostaja avtorici obilo mo\xc5\xbenosti in prilo\xc5\xbenosti za pronicanje v du\xc5\xa1evne notrine, za raziskovanje ljudi v njihovih privatnih, enkratnih in obenem splo\xc5\xa1no \xc4\x8dlove\xc5\xa1kih sferah." (Jaka M\xc3\xbcller, 1965)\n_START_SECTION_\nKaj o romanu pravi slovenska knji\xc5\xbeevnost 1945\xe2\x80\x931965\n_START_PARAGRAPH_\n"Za ustvarjalni na\xc4\x8din pisateljice Mimi Malen\xc5\xa1ek so zna\xc4\x8dilna nekatera stilna in kompozicijska na\xc4\x8dela, ki se v ve\xc4\x8dji ali manj\xc5\xa1i meri pojavljajo v vseh njenih delih: ostro in natan\xc4\x8dno opazovanje okolja, v katerem se gibljejo njene osebe in mo\xc4\x8dno razgibana svariteljska fantazija, ki vodi dogajanje. Njen princip se giblje na relaciji realisti\xc4\x8dnega gledanja od zunaj, pritegne jo vse materialno, spoznavno in realno in v okviru tega re\xc5\xa1uje tudi moralna in eksistencialna vpra\xc5\xa1anja \xc4\x8dloveka preteklosti (Toma\xc5\xbe Hren) in sedanjosti. V njenem romanu Inkvizitor pride do izraza njena posebna mo\xc4\x8d v\xc5\xbeivljanja v dolo\xc4\x8den \xc4\x8das (16. stoletje) in okolje. Zanimivost romana je sem ter tja arhaiziran jezik in natan\xc4\x8dno popisana materialna kultura 16. stoletja. To je roman o protireformacijskem gibanju in o osebnosti Toma\xc5\xbea Hrena."'